**Resume**

Teknik & Miljø har modtaget en ansøgning om midler til understøttelse af Landsbyforum Stevns og liv & udvikling i landsbyerne samt en fælles IT-platform for understøttelse af landsbysamarbejde

**Indstilling**

Teknik & Miljø indstiller til PMT, at

1. ansøgnigen drøftes.
2. træffe beslutning om tilsagn eller afslag.

**Beslutning**

1. Drøftet.
2. Ansøgningen godkendt af et flertal bestående af Flemming Petersen (V), Line Krogh Lay (B), Jørgen Larsen (N) og Helen Sørensen (A)  med følgende bemærkninger:

* For at få del i midler skal landsbyen være repræsenteret af en bestyrelse, der er valgt i forbindelse med en generalforsamling.
* Bestyrelsen skal være medlem af Landsbyforum Stevns
* Midlerne tildeles Landsbyforum Stevns, som har det overordnede ansvar for at adminstrere midlerne
* Det præciseres at Landsbyforum Stevns har det overordnede ansvar for at IT-platformen fungerer og bruges på den måde som det er tiltænkt
* Der gives et tilsagn for to år fra Landsbypuljen.
* Der udvælges 10-12 landsbyer og efter ét år (januar måned)evalueres og evt. tages flere landsbyer med i ordningen.
* Landsbyforum mødes en gang om året (januar) med PMT for at fortælle om aktiviteterne i landsbyerne.

Varly Jensen (O) kan ikke godkende ansøgningen. Varly Jensen mener ikke at det er lovligt at tildele midler uden krav om regnskabspligt. Varly Jensen ønsker at benytte sig af standsningsretten og begærer sagen behandlet af kommunalbestyrelsen.

**Sagsfremstilling**

Landsbyforum Stevns ansøger (se bilag) om 6.000 kr. årligt pr. medvirkende landsby, til

1. Etablering af fælles IT-platform
2. Understøttelse af landsbyernes aktiviteter og fællesskab
3. Etablering af formelle samarbejds- og kommunikationskanaler mellem landsbyerne og Stevns Kommune.

 Midlerne ansøges udbetalt årligt fra og med januar 2020.

En del af beløbet skal finansiere landsbyernes IT-platform, der skal styrke aktiviteter og frivillighed i landsbyerne.Det foreslås at pengene findes ved at omlægning kommunens landsbypulje. En del af beløbet (1.600 kr. pr. landsby) skal finansiere landsbyernes IT-platform, mens det resten beløb frit kan disponeres af den enkelte landsby der fx kan anvende dem til arrangementer, projekter, vedligeholdelse mv.

Forvaltningens bemærkninger til ansøgningen:

- For at få del i midler skal landsbyen være repræsenteret af en bestyrelsen, der er valgt i forbindelse med en generealforsamling. Dette for at sikre at bestyrelsen har mandat til at varetager landsbyens interesser samt kan administrer og holde regnskab med de overførte midler.

- Bestyrelsen skal være medlem af Landsbyforum Stevns

- Eventuelle midler foreslås tildelt Landsbyforum Stevns, der så vil have det overordnede ansvar for at adminstrere midlerne

- Det skal præciseres at Landsbyforum Stevns har det overordnede ansvar for at IT-platformen fungere og bruges på den måde som det er tiltænkt

- Det anbefales at der gives et tilsagn for en afstemt periode i Landsbypuljen hvorefter det evalueres og evt. derefter overgår fra anlæg til drift eller driften overgår til Landsbyforum Stevns /de enkelte landsbyer

- Det anbefales i første omgang at udvælge 10-12 landsbyer og efter ét år evaluere og evt. tage flere landsbyer med i ordningen

- Det beskrives i ansøgningen hvordan IT-platformen skal kunne fungere som en kommunikationskanal mellem kommunen og landsbyerne.  Stevns kommune har ingen landsbykoordinator eller andet der kan varetage en sådan kommunikationskanal